再和古梅
作者：蘇泂
朝代：宋

paragraphs: 和羹之說昔有聞，豈得不如魯泮芹。
聞名尚救渴將軍，會稽竹箭胡能羣。
初花的皪美無度，情事淡泊春空雲。
樹猶如此人何堪，再三歎息殷仲文。
江南晚生敬耆舊，汲水封植敢不勤。
清霜既降河水涸，笑持雙鬢舉似君。
人間凉燠易更變，有底寒谷回氤氳。
神奇正爾出臭腐，枯木何怪生奇芬。
諸生徑登李杜壇，此老行策伊傅勳。
吾詩稱贊愧不足，舉止羞澀如羊欣。